
A védőnők gyermekbántalmazás megelőzésében betöltött szerepéről

Kulcsszavak: gyermekbántalmazás; gyermekvédelem; jelzőrendszer; védőnő; megelőzés
Dolgozatomban a védőnők gyermekbántalmazás megelőzésében betöltött szerepét vizsgálom. Hazai és globális viszonylatban is látható, hogy a gyermek családjától vagy gondozási körétől nem mindig kapja meg azt a védelmet, amelyre szüksége van, a gyermekvédelmi rendszer pedig ezeket a hiányosságokat hivatott orvosolni. A védőnő mint a gyermekvédelmi rendszer része kulcsszerepet játszik a gyermek testi-lelki jólétének és fejlődésének biztosításában, amely magában foglalja a gyermeket érintő rizikófaktorok észlelését és az azokra való érdemi reagálást, így a bántalmazás megelőzését is. Dolgozatom középpontjába egy gyermekbántalmazás következményeképpen történt tragédiát állítottam, amely során a védőnők a bántalmazott és elhunyt kisfiú hazagondozásának utánkövetését elmulaszották. Az egyik kérdés, amelyet ennek kapcsán vizsgálok, hogy van-e szerepe és felelőssége a védőnőnek a szakellátásban nevelkedő gyermek bántalmazása esetén a hazagondozás folyamatában, illetve hogy ebben az esetben mit lehetett/kellett volna tenni szakemberként és emberként. Írásomban részletesen írok a gyermekbántalmazásról mint társadalmi jelenségről, formáiról, okairól és következményeiről. A gyermekek irányában tanúsított abúzussal összefüggésben részletezem többek között a gyermekvédelmi rendszer feladatellátását, a jelzőrendszer működését, a jelzőrendszeri tagok jelzési hajlandóságát, utóbbiak vonatkozásában releváns statisztikai adatokat is kielemzek. Munkámban kitérek a védőnői szolgálat intézményének történetére és a védőnők mint jelzőrendszeri tagok preventív jellegű feladatellátására és annak hatékonyságára. Remélem, hogy témaválasztásommal én is a gyermekbántalmazásról szóló társadalmi párbeszéd részévé válhattam, hiszen a védőnői szolgálat feladatellátása területén is szükség van további fejlesztésekre a gyermekek jóléte, ezáltal pedig egy egészségesebb felnőtt társadalom létrejöttének reménye érdekében. 



